Funtsezko sendagaien zerrenda

Munduko Osasun Erakundeak (MOE) argitaratutako Funtsezko sendagaien zerrenda osasun-sistema baten behar garrantzitsuenak asetzeko eraginkorrenak eta seguruenak diren sendagaiak biltzen ditu. Zerrenda maiz erabiltzen dute herrialdeek funtsezko sendagaien tokiko zerrendak garatzen laguntzeko. 2016tik aurrera, 155 herrialdek baino gehiagok, herrialde garatuak zein garapen bidean daudenak, funtsezko sendagaien zerrenda nazionalak sortu dituzte MOEren eredu-zerrendan oinarrituta.

Zerrenda funtsezko elementuetan eta elementu osagarrietan banatzen da. Funtsezko elementuak osasun-arazo gakoetarako aukera errentagarrienak dira, eta osasun-baliabide osagarri gutxirekin erabil daitezke. Elementu osagarriek azpiegitura osagarriak behar dituzte, hala nola bereziki prestatutako osasun-laguntzako hornitzaileak edo diagnostiko-ekipoak, edo kostu/onura erlazio txikiagoa dute. Artikuluen % 25 inguru zerrenda osagarrian daude. Sendagai batzuk bietan daude: funtsezko eta osagarri gisa. Zerrendako sendagai gehienak produktu generiko gisa eskuragarri dauden arren, patentepean egoteak ez du inklusioa eragozten.

Lehen zerrenda 1977an argitaratu zen eta 208 botika zituen. MOEk bi urtean behin eguneratzen du zerrenda. 2005ean 306 sendagai zeuden 14. zerrendan, 410 2015ean 19. zerrendan eta 479 2021ean 22. zerrendan. Hainbat zerrenda nazionalek 334 eta 580 sendagai artean dituzte. Funtsezko sendagaien zerrenda  2023ko uztailean eguneratu zen –23. edizioa–, eta 1200 gomendio ditu, 591 botika eta 103 baliokide terapeutiko.

2007an 12 urte arteko haurrentzako aparteko zerrenda bat sortu zen , MOEren Haurrentzako funtsezko sendagaien zerrenda izenez ezagutzen dena. Haurren beharrak sistematikoki kontuan hartzen zirela ziurtatzeko sortu zen, hala nola formulazioak egokiak izatea. Haurren zerrendan dena lista nagusian ere sartzen da. 2023,ean egin zen 9. zerrenda.

 Erreferentziak 

 Ikus, gainera 
 Funtsezko botika

 Kanpo estekak 

Kategoria:Munduko Osasun Erakundearen funtsezko sendagaiak